Konsertin í Listastovuni í Miðvági verður Leygardagin 11. mars kl 17.00 Konsertin í Ólavskirkjuni í Kirkjubø verður Sunnudagin 12. mars kl 16.00 Tað eru Súsanna Joensen á floytu og Ólavur Jakobsen á gittara, ið saman við kvinnukórinum“ Fljóð ljóð” fara at framføra. Leiðari hjá kórinum er Ólavur Jøkladal. Súsanna Joensen og Ólavur Jakobsen hava valt at spæla tónleik eftir Haendel, Fauré, Piazzolla og Schubert á floytu og gittara. Kórið fer at syngja:'Nú rennur sólin fríð', ið er gamalt føroyskt sálmalag. Útsetingina hevur Kári Bæk gjørt og solistur er Randi Nolsøe. Eisini syngur kórið'Surely goodness'eftir Svein Møller og'Nobilis, hvmilis', ið er Sankta Magnus-hymna úr 12. øld. Á konsertini í Miðvági, verður skráin krydda við nøkrum perlunum ið hava sín uppruna í bygdini. Talan er um yrkingar og tónar frá Mikkjali á Ryggi og Jens Christian Svabo. Skráin á hesum konsertum er í báðum førum hugsavnandi og fjølbroytt. Greitt verður eisini frá um tónleikin, ið framførdur verður. Bæði Listastovan í Miðvági og Ólavskirkja hava góðan ljómburð og júst kór, floyta og gittari hóska sera væl í hugnaligu hølunum. Konsertin varir slakan tíma og øll eru hjartaliga vælkomin.